Tko je čovjek na fotografiji poznatoj po imenu Falling Man?
Nije važno tko su ljudi na fotografijama - kaže Gwendolyn Briley-Strand - odluke koje su donijeli su između njih i njihovog Boga
Sestra Jonathana Brileya govori o fotografiji na kojoj je, kako se vjeruje, njen brat Mnogi Amerikanci definitivno pamte jedan datum – 11. rujan 2001. Na taj je dan skoro tri tisuće ljudi izgubilo živote kada su teroristi oteli četiri zrakoplova, od kojih su dva obrušili na Svjetski trgovinski centar u New Yorku. Taj dan se život jedne žene zauvijek promjenio - kada je izgubila svog brata. Ona je sada svoje osjećaje pretočila u poruku slobode. Naime, Gwendolyn Briley-Strand glumica je koja izvodi solo predstavu. Nastupa na maloj pozornici na jednom koledžu pred grupom od 30-ak ljudi, a tumači lik Harriett Tubman, koja je 1800-ih godina pomagala robovima da pobjegnu. Sloboda je vrlo skupa, i zahtjeva visoku cijenu", kaže Gwendolyn. Ona to i sama dobro zna. Njen brat, Johnathan Briley, poginuo je u terorističkom napadu na Svjetski trgovinski centar prije deset godina. "Strast koja se u meni rodila dovela me do toga da želim da Amerikanci ne vide svoju domovinu zdravo za gotovo. Tu smo Harriet i ja iste, jer ona kaže - ne uzimajte svoju slobodu zdravo za gotovo", objašnjava ona. Njen brat, Jonathan Briley radio je kao radijski tehničar na 107-om katu Svjetskog trgovinskog centra. Na taj su dan mnogi koji su požarom ostali blokirani u zgradama Svjetskog trgovinskog centra odlučili skočiti kroz prozore. Slike tih prizora užasno je teško gledati. Jedna od najpoznatijih, nazvana Falling man, pokažuje čovjeka kako pada, s jednom savijenom nogom. Njegova poza čini se gracioznom, skoro otmjenom, njegovi pokreti začuđujuće mirni. Pet godina kasnije, neki su povezali ime Jonathana Brileya sa tom fotografijom čovjeka u padu. Iste crne tenisice. Ista visina, skoro dva metra. No, ništa se točno ne može utvrditi. Njegova sestra kaže da nije vidjela tu fotografiju već godinama. Dodaje da ona to ne može objasniti, budući da je njena obitelj dobila tijelo njenog pokojnog brata, koji je navodno skočio s visine od 100 katova. Njegova sestra Gwendolyn kaže: "Ja znam ono što znam i ne želim ponovno preispitivati čudo koje nam je Bog poklonio. I tko može reći da ga sam Bog nije uhvatio i spustio na zemlju". Druge dvije fotografije bile su puno nasilnije - radilo se o čovjeku koji nekontrolirano pada. Na njima se vidi da je čovjek odjeven u narandžastu majicu. Gwendolyn Briley-Strand kaže da se ne sjeća je li Jonathan imao takvu majicu. Gledajući druge slike ljudi kako skaču iz zgrade u plamenu, ona kaže: "Nije važno tko su ljudi na njima. Odluke koje su donijeli su između njih i njihovog Boga". Možda nikada nećemo doznati tko je čovjek na fotografiji. Možda on predstavlja svo čovječanstvo, koje je postalo žrtvom terorizma tog dana u rujnu, prije deset godina.